KOMISIJAS REGULA (ES) 2021/663

(2021. gada 22. aprīlis),

ar ko attiecībā uz hlordekona maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu saistībā ar 16. panta 1. punkta a) apakšpunktu,

tā kā:

(1) Hlordekona maksimālie atlieku līmeņi (MAL) tika noteikti Regulas (EK) Nr. 396/2005 III pielikumā.

(2) Ar Eiropas Parlamenta un Padomes Regulu (EK) Nr. 850/2004 (2) ir aizliegts laist tirgū un lietot augu aizsardzības līdzekļus, kas satur hlordekonu. Hlordekona atliekas ir sekas vides piesārņojumam, kura dēļ šis agrāk lietotais noturīgais savienojums atrodams augsnē.

(3) 2019. gada 12. jūlijā Francijas kompetentās iestādes paziņoja Komisijai par diviem ārkārtas pasākumiem (3) (4), kas valsts līmenī veikti saskaņā ar Eiropas Parlamenta un Padomes Regulas (EK) Nr. 178/2002 (5) 54. pantu. Ņemot vērā Francijas Pārtikas, vides un darba drošības aģentūras (ANSES) atzinumus (6) (7), lai nodrošinātu patērētāju aizsardzību Gvadelupā un Martinikā, Francija attiecībā uz hlordekonu liellopu, aitu, kazu, cūku un mājputnu produktos ir noteikusi nacionālos MAL zemākās robežvērtībās nekā tās, kas pašlaik tiek piemērotas saskaņā ar Regulu (EK) Nr. 396/2005.

(4) Saistībā ar ANSES ieteiktajiem MAL attiecībā uz hlordekonu dzīvnieku izcelsmes produktos Komisija lūdza Eiropas Pārtikas nekaitīguma iestādi (“Iestāde”) veikt patērētāju eksponētības novērtējumu.

(5) Iestāde saskaņā ar Regulas (EK) Nr. 396/2005 43. pantu iesniedza zinātnisku paziņojumu par hlordekonu konkrētos dzīvnieku izcelsmes produktos (8). Minētajā paziņojumā Iestāde secināja, ka ANSES atzinumos attiecībā uz dzīvnieku izcelsmes produktiem ierosinātie MAL, kas noapaļoti saskaņā ar Ekonomiskās sadarbības un attīstības organizācijas (ESAO) vadlīnijām par MAL aprēķināšanu, patērētāju drošības ziņā ir pieņemami. Ne mūžilga eksponētība, ne īslaicīga eksponētība, kas rodas, uzturā lietojot lielu daudzumu attiecīgo produktu, neliecina par risku pārsniegt pieņemamo diennakts devu vai akūto standartdevu. Hlordekona MAL būtu jānosaka par pagaidu MAL, kas jāiekļauj Regulas (EK) Nr. 396/2005 III pielikumā. Minētie MAL tiks pārskatīti; pārskatīšanā tiks ņemta vērā informācija, kas būs pieejama 10 gadu laikā no šīs regulas publicēšanas dienas.

(6) Par jaunajiem MAL notika apspriedes ar Savienības tirdzniecības partneriem Pasaules tirdzniecības organizācijā, un to komentāri ir ņemti vērā.

(7) Tāpēc Regula (EK) Nr. 396/2005 būtu attiecīgi jāgroza.

(8) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL grozījumiem izrietošo jauno prasību izpildei.

(9) Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 III pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2021. gada 13. novembra.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 22. aprīlī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Eiropas Parlamenta un Padomes Regula (EK) Nr. 850/2004 (2004. gada 29. aprīlis) par noturīgiem organiskajiem piesārņotājiem, ar ko groza Direktīvu 79/117/EEK (OV L 158, 30.4.2004., 7. lpp.).

(3) Arrêté du 25 janvier 2019 modifiant l’arrêté du 30 juin 2008 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR:AGRG1901040A).

(4) Arrêté du 23 mai 2019 modifiant l’arrêté du 25 janvier 2019 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR:AGRG1913466A).

(5) Eiropas Parlamenta un Padomes Regula (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

(6) Note d’appui scientifique et technique de l’Agence nationale de sécurité sanitaire de l’alimentation, de l’environnement et du travail relative à la fixation d’une limite maximale de résidus de chlordécone dans la graisse pour les denrées carnées (2018-SA-0202).

(7) Avis de l’Agence nationale de sécurité sanitaire de l’alimentation, de l’environnement et du travail relatif à la fixation d’une limite maximale de résidus de chlordécone dans les muscles et dans la graisse pour les denrées carnées (2018-SA-0265).

(8) Statement on the dietary exposure assessment for the temporary maximum residue levels for chlordecone in certain products of animal origin. EFSA Journal 2020;18(3):6052.